Лажа и Паралажа/3
3.

БАТИЋ, ПРЕЂАШЊИ

МАРКО: Баш како ваља! Јес чуо, Батићу, ја сам теби Јелицу обећао, и она је твоја. Али ако желиш да добро живите, не дај јој нипошто да ове врашке књиге чита. 
БАТИЋ: Ја ћу гледати да се слажем с њоме. 
МАРКО: Свуда, свуда, само не овде. Слушај моју реч. Јер да су ми какве књиге, него како треба љубити. Гледајдер им посла! И зато да морамо очи кварити! 
ЈЕЛИЦА: Ах, татице, ви не разумете... 
МАРКО: Доста!... Гледај ти ње, јошт би изрекла да ја стар не разумем, него она, јучерашње дете! Синко, ја сам ти дао совета; ако се по њему не узвладаш, сам ћеш бити крив. А ти, гиздушо, чувај твога мужа, и баци те врашке твоје румане, зашто од њи не можеш се најести, а то је најнужније, знаш ли? Јер трбу не зна за шалу, макар да си усред Беча и прва помодарка. Он оће своје, те оће. Је л тако, Батићу? 
БАТИЋ: Ви истину говорите. 
МАРКО: Јест, ал питај њу, да видиш како она мудрује! Него ништа, неће ми се ни она дуго овуда кострешити. Знаш ли зашто сам те звао? 
БАТИЋ: Ја не знам. 
МАРКО: Да буде весеље сад у недељу. Зашто би толико протезали? 
БАТИЋ: Ви сте врло добри. 
МАРКО: Шта, ја тебе знам за поштена и вредна момка, то ми је доста. У недељу, дакле! 
БАТИЋ: Како је год ваша воља. 
МАРКО: Тако, што пре, то боље. Треба ову помодарку забављати послом, док јој нису ти румани сасвим мозак обрнули. Батићу, сад све знаш; ако ти је итно, можеш ићи. 
БАТИЋ (пољуби га у руку): Ја ћу се трудити да љубов тако доброг оца задржим. (Јелици.) Слуга понизан. 
ЈЕЛИЦА: Збогом! 
БАТИЋ (одлази). 
МАРКО: Виш, Јелице, овај није из румана, ал је зато опет красан дечко. 
ЈЕЛИЦА: Ах, татице, кад би се удала у Бечу! 
МАРКО: Опет она. А не мислиш ли ти колико треба имати новаца за Беч? 
ЈЕЛИЦА: Ах, тамо живити три дана више вреди него овде три године! 
МАРКО: Знам, само да има ко да шиље за трошак. 
ЈЕЛИЦА: Ја ћу Батићу довече казати, па макар ми шта радили. 
МАРКО: А ја теби кажем: гледај твоју кућу и економију, па кад стечеш, и твој муж буде исте памети као што си ти, онда можете ићи куд вам је драго.

Лажа и Паралажа